వేవెల్ హిండ్స్

వేవెల్ వేన్ హిండ్స్ (జననం 1976 సెప్టెంబరు 7) వెస్టిండీస్ మాజీ అంతర్జాతీయ క్రికెట్ ఆటగాడు, అతను ఆట లోని అన్ని ఫార్మాట్‌ల లోనూ ఆడాడు. ఎడమచేతి వాటం బ్యాటరైన హిండ్స్, అప్పుడప్పుడు కుడిచేతి మీడియం-పేస్ బౌలింగు కూడా చేస్తాడు. 2004 ఐసిసి ఛాంపియన్స్ ట్రోఫీని గెలుచుకున్న వెస్టిండీస్ జట్టులో హిండ్స్ సభ్యుడు.

వెస్టిండీస్ తరపున 2000, 2005 మధ్య హిండ్స్ 45 టెస్ట్ మ్యాచ్‌లు, 1999, 2010 మధ్య 119 వన్డే ఇంటర్నేషనల్స్ ఆడాడు. 2006, 2010 మధ్య ఐదు ట్వంటీ 20 ఇంటర్నేషనల్స్ కూడా ఆడాడు. హిండ్స్ ప్రస్తుతం వెస్టిండీస్ ప్లేయర్స్ అసోసియేషన్ (WIPA) అధ్యక్షుడిగా ఉన్నాడు. అతను 2012 నుండి ఈ పాత్రను నిర్వహిస్తున్నాడు.

అంతర్జాతీయ కెరీర్ 
2000 మార్చి 17న క్వీన్స్ పార్క్ ఓవల్, పోర్ట్ ఆఫ్ స్పెయిన్, ట్రినిడాడ్, టొబాగోలో జింబాబ్వేతో జరిగిన రెండో టెస్టులో హిండ్స్ తన టెస్ట్ అరంగేట్రం చేశాడు.  2000 ఏప్రిల్ 2న హిండ్స్, 2000 కేబుల్ & వైర్‌లెస్ ODI సిరీస్‌లోని రెండవ గేమ్‌లో జింబాబ్వేస్‌పై 116 నాటౌట్‌తో తన తొలి ODI సెంచరీని సాధించాడు.  2000 మే 19న బార్బడోస్ కెన్సింగ్టన్ ఓవల్‌లో జరిగిన రెండో టెస్టులో పాకిస్థాన్‌పై 165 పరుగులతో తన మొదటి టెస్ట్ మ్యాచ్ సెంచరీని నమోదు చేశాడు. 

వెస్టిండీస్  2000-01 ఆస్ట్రేలియా పర్యటనలో 5వ టెస్ట్ సమయంలో హిండ్స్, షెర్విన్ క్యాంప్‌బెల్‌తో కలిసి 147 పరుగుల ఓపెనింగ్ భాగస్వామ్యాన్ని నెలకొల్పాడు. ఇది 1988-89 సీజన్‌ నాటి గార్డన్ గ్రీనిడ్జ్, డెస్మండ్ హేన్స్ ల 135 పరుగులను అధిగమించి ఆస్ట్రేలియాలో విండీస్‌కు అత్యధిక ఓపెనింగ్ భాగస్వామ్యంగా నిలిచింది.  తరువాతి కొన్ని సంవత్సరాలకు హిండ్స్, క్రిస్ గేల్‌తో ఒక చెప్పుకోదగ్గ ఓపెనింగ్ జతను ఏర్పాటు చేసాడు. టెస్టుల్లో 33 ఇన్నింగ్స్‌ల్లో 39.39 సగటుతో, 1300 పరుగులు చేశారు. వారి ODI ఓపెనింగ్ భాగస్వామ్యంలో వారు 41 మ్యాచ్‌లలో 41.15 సగటుతో నాలుగు సెంచరీలు, ఐదు 50 ప్లస్ స్టాండ్‌లతో 1687 పరుగులు సాధించారు.  

2003లో అతను ఆస్ట్రేలియాపై గ్రెనడాలో వరుసగా ODI సెంచరీలు చేసాడు, వెస్టిండీస్ తరపున అజేయంగా, రెండు విజయాలను సాధించాడు.

తర్వాత అతను 2004 ఐసీసీ ఛాంపియన్స్ ట్రోఫీ సెమీ ఫైనల్‌లో తన మీడియం పేస్‌తో పాకిస్తాన్‌పై 24 పరుగులకు 2 వికెట్లు సాధించాడు, ఫైనల్‌లో ఇంగ్లండ్‌పై 10 ఓవర్లలో 24 పరుగులకు 3 వికెట్లు తీసుకుని, కెరీర్‌లో అత్యుత్తమ గణాంకాలు సాధించాడు, చివరికి విండీస్ గెలిచింది.  

2005లో జార్జ్‌టౌన్‌లో దక్షిణాఫ్రికాపై అతని అత్యధిక టెస్ట్ స్కోరు 213 పరుగులు చేసాడు. ఇందులో 34 ఫోర్లు, 2 సిక్సర్లు ఉన్నాయి. అతను శివనారాయణ్ చందర్‌పాల్‌తో కలిసి 4వ వికెట్‌కు 284 పరుగుల భాగస్వామ్యాన్ని నెలకొల్పాడు. అదే ఇన్నింగ్స్‌లో డబుల్ సెంచరీ చేసి, ఒకే ఇన్నింగ్సులో ఇద్దరు ఆటగాళ్లు డబుల్ సెంచరీ చేసిన అరుదైన సందర్భాల్లో ఒకదానిలో భాగమయ్యాడు. అయితే త్వరలోనే హిండ్స్, ఆటలో ఇబ్బందులు పడి మళ్లీ పక్కకు తప్పుకోవలసి వచ్చింది. భారత్‌తో జరిగిన ODI సిరీస్ కోసం మేలో మళ్ళీ జట్టు లోకి వచ్చాడు గానీ ఆకట్టుకోలేక పోయాడు. దాంతో ప్రపంచ కప్ జట్టులో చేరే అవకాశాన్ని కోల్పోయాడు.

దేశీయ కెరీర్ 
2007 అక్టోబరులో అతను, 2008 సీజన్‌లో ఇంగ్లీష్ కౌంటీ సైడ్ డెర్బీషైర్ కోసం కోల్‌పాక్ ప్లేయర్‌గా ఆడేందుకు ఒక సంవత్సరం ఒప్పందంపై సంతకం చేశాడు.

అతను 2008 మొదటి అర్ధ భాగంలో అహ్మదాబాద్ రాకెట్స్ తరపున ఇండియన్ క్రికెట్ లీగ్‌లో ఆడాడు. కానీ, ఆ తరువాతి సీజనుకు తిరిగి రాలేదు.

మూలాలు

బాహ్య లింకులు 

1976 జననాలు
జీవిస్తున్న ప్రజలు
క్రికెట్ క్రీడాకారులు
వెస్టిండీస్ వన్డే అంతర్జాతీయ క్రికెటర్లు
వెస్టిండీస్ ట్వంటీ 20 అంతర్జాతీయ క్రికెటర్లు